Broj: 711-I-1448-M-98/20-02-11

Zagreb, 9. listopada 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Maria Antonića, državnog tajnika u Ministarstvu gospodarstva i održivog razvoja do 24. rujna 2020.g.,** za davanjem mišljenja Povjerenstva, na 101. sjednici, održanoj 28. srpnja 2020.g., daje sljedeće:

**MIŠLJENJE**

1. **Na temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnik Mario Antonić, državni tajnik u Ministarstvu gospodarstva i održivog razvoja do 24. rujna 2020.g., ne može u razdoblju dvanaest mjeseci od dana prestanka obnašanja navedene dužnosti obavljati poslove upravljanja u poslovnim subjektima u smislu odredbe članka 4. stavka 4. ZSSI-a.**
2. **Obzirom da predmetni zahtjev za davanjem mišljenja nije konkretiziran, već je postavljen načelno, u odnosu na veći broj subjekata, koji svaki pojedinačno ima drugačije ustrojstvo i oblik, upućuje se dužnosnik da u trenutku kada se namjerava prijaviti na konkretan natječaj za stupanje u radni odnos zatraži mišljenje Povjerenstva za taj konkretan subjekt.**

Obrazloženje

Zahtjev za davanjem mišljenja Povjerenstva podnio je dužnosnik Mario Antonić, državni tajnik u Ministarstvu gospodarstva i održivog razvoja do 24. rujna 2020.g. U knjigama ulazne pošte zahtjev je zaprimljen pod poslovnim brojem 711-U-3490-M-98/20-01-2 dana 29. rujna 2020.g., povodom kojeg se vodi predmet broj M-98/20.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu navedenog Zakona. Uvidom u Registar dužnosnika utvrđeno je kako je Mario Antonić obnašao dužnost državnog tajnika u Ministarstvu gospodarstva i održivog razvoja do 24. rujna 2020.g.. Stoga je i Mario Antonić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva može li kao razriješeni državni tajnik prihvatiti funkciju predsjednika ili člana uprave neke od državnih agencija, ustanova, fonda ili npr. banke tipa APN, Hamag Bicro, HBOR, Fond za zaštitu okoliša, FINA, APP i sl., ukoliko bude izabran na natječaju. Dužnosnik dana 1. listopada 2020.g. proširuje svoj zahtjev i u odnosu na funkciju ravnatelja Državnog zavoda za statistiku.

Povjerenstvo je izvršilo uvid u sudski registar za svaki od subjekata koje dužnosnik u zahtjevu za davanjem mišljenja navodi.

Uvidom u Sudski registar Trgovačkog suda u Zagrebu utvrđeno je da je pod MBS: 080152227 upisana AGENCIJA ZA PRAVNI PROMET I POSREDOVANJE NEKRETNINAMA, OIB: 69331375926. Kao pravni oblik subjekta upisano je: druga osoba za koje je upis propisan zakonom. Agencija za pravni promet i posredovanje nekretninama osnovana je Uredbom Vlade Republike Hrvatske. Agencija za pravni promet i posredovanje nekretninama ima ovlast da u svoje ime a za račun Republike Hrvatske sklapa ugovore o kupnji ili zamjeni nekretnina u Republici Hrvatskoj, s fizičkim ili pravnim osobama koje su vlasnici tih nekretnina, osim onih nekretnina čiji je pravni promet uređen posebnim propisima. Sredstva za redovitu djelatnost Agencije osiguravaju se iz sredstava državnog proračuna Republike Hrvatske i iz drugih izvora temeljem važećih propisa. Tijela Agencije su Upravno vijeće i direktor. Upravno vijeće je tijelo upravljanja Agencijom koje ima pet članova, dok Agenciju vodi, predstavlja i zastupa direktor kojeg imenuje i razrješuje Vlada Republike Hrvatske na prijedlog nadležnog ministra.

U Sudskom registru Trgovačkog suda u Zagrebu, pod MBS: 080449625, upisana je HRVATSKA AGENCIJA ZA MALO GOSPODARSTVO, INOVACIJE I INVESTICIJE - HAMAG-BICRO, OIB: 25609559342, pravnog oblika: druga osoba za koje je upis propisan zakonom. HAMAG-BICRO je nastala 2014.g. spajanjem Hrvatske agencije za malo gospodarstvo i investicije i Poslovno-inovacijske agencije Republike Hrvatske. Navedena Agencija je pravna osoba s pravima, obvezama i odgovornostima utvrđenim Zakonom i Statutom. Tijela Agencije su Upravni odbor i Uprava. Upravni odbor upravlja Agencijom, dok Uprava, koju čine četiri člana, vodi poslove Agencije, zastupa Agenciju i upravlja imovinom Agencije ukoliko nije drukčije propisano Zakonom ili Statutom.

U Sudskom registru Trgovačkog suda u Zagrebu, pod MBS: 080449625, upisana je HRVATSKA AGENCIJA ZA MALO GOSPODARSTVO, INOVACIJE I INVESTICIJE - HAMAG-BICRO, OIB: 25609559342, pravnog oblika: druga osoba za koje je upis propisan zakonom. HAMAG-BICRO je nastala 2014.g. spajanjem Hrvatske agencije za malo gospodarstvo i investicije i Poslovno-inovacijske agencije Republike Hrvatske. Navedena Agencija je pravna osoba s pravima, obvezama i odgovornostima utvrđenim Zakonom i Statutom. Tijela Agencije su Upravni odbor i Uprava. Upravni odbor upravlja Agencijom, dok Uprava, koju čine četiri člana, vodi poslove Agencije, zastupa Agenciju i upravlja imovinom Agencije ukoliko nije drukčije propisano Zakonom ili Statutom.

Nadalje, Zakonom o Hrvatskoj kreditnoj banci za obnovu („Narodne novine“ broj: 33/92) osnovana je Hrvatska banka za obnovu i razvitak (HBOR). Hrvatska banka za obnovu i razvitak je razvojna i izvozna banka Republike Hrvatske čija je osnovna zadaća poticanje razvitka hrvatskog gospodarstva. Uvidom u navedeni Zakon i Statut HBOR-a utvrđeno je kako je HBOR pravna osoba osnovana posebnim zakonom i ne upisuje se u sudski registar. HBOR ima Upravu i Nadzorni odbor. Upravu čine tri člana, od kojih jedan obnaša funkciju predsjednika Uprave. Članove Uprave imenuje Nadzorni odbor. Uprava vodi poslove u okviru djelokruga utvrđenog Zakonom i Statutom te raspolaže imovinom HBOR-a. Nadzorni odbor HBOR-a čini deset članova i to šest ministara Vlade Republike Hrvatske, tri saborska zastupnika te predsjednik Hrvatske gospodarske komore. Nadzorni odbor prati i kontrolira zakonitost rada Uprave te imenuje i opoziva predsjednika i članove Uprave. Nadzorni odbor utvrđuje načela poslovne politike i strategije, nadzire vođenje poslova banke, donosi kreditne politike HBOR-a, utvrđuje godišnje financijske izvještaje, razmatra izvješća unutarnje revizije, vanjskih neovisnih revizora i izvješća Državnog ureda za reviziju.

U Sudskom registru Trgovačkog suda u Zagrebu, pod MBS: 080476649, upisan je Fond za zaštitu okoliša i energetsku učinkovitost, OIB: 85828625994, a kao pravni oblik navodi se: druga osoba za koje je upis propisan zakonom. statutom Fonda propisano je da je osnivač Fonda Republika Hrvatska, a osnivačka prava i dužnosti u ime Republike Hrvatske obavlja Vlada Republike Hrvatske. Fond ima svojstvo pravne osobe s pravima, obvezama i odgovornostima propisanim Zakonom. Tijela Fonda su Upravni odbor i direktor Fonda. Fondom upravlja Upravni odbor, dok je direktor voditelj poslovanja Fonda.

U Sudskom registru Trgovačkog suda u Zagrebu, pod MBS: 080422905 , upisana je Financijska agencija - FINA, OIB: 85821130368, a kao pravni oblik navodi se: druga osoba za koje je upis propisan zakonom. FINA je osnovana Zakonom o financijskoj agenciji, kao pravna osoba koja se upisuje u sudski registar. FINA ima Nadzorni odbor Agencije i Upravu Agencije. Nadzorni odbor nadzire vođenje poslova Agencije i obavlja ostale poslove u skladu sa Zakonom i Statutom, dok Uprava vodi poslove Agencije.

Uvidom u podatke Sudskog registra Trgovačkog suda u Zagrebu utvrđeno je kako je pod MBS: 080716706 upisana ustanova naziva Agencija za plaćanja u poljoprivredi, ribarstvu i ruralnom razvoju, OIB: 99122235709, osnovana Zakonom o osnivanju Agencije za plaćanje u poljoprivredi, ribarstvu i ruralnom. Osnivač navedene ustanove je Republika Hrvatska. Uvidom u Zakon o osnivanju Agencije za plaćanje u poljoprivredi, ribarstvu i ruralnom utvrđeno je kako je navedenim Zakonom Agencija za plaćanje osnovana kao javna ustanova radi operativne provedbe mjera tržišne i strukturne potpore u poljoprivredi, ribarstvu i ruralnom razvoju. Tijela Agencije su Upravno vijeće i ravnatelj. Agencijom upravlja Upravno vijeće koje čini predsjednik i četiri člana. Agenciju zastupa i predstavlja ravnatelj. Ravnatelj organizira i vodi rad i poslovanje Agencije, poduzima sve pravne radnje u ime i za račun Agencije, zastupa Agenciju u svim postupcima pred sudovima, upravnim i drugim državnim tijelima te pravnim osobama s javnim ovlastima.

Državni zavod za statistiku je državna upravna organizacija koja samostalno obavlja svoje poslove u skladu s odredbama Zakona o službenoj statistici. Državni zavod za statistiku glavni je nositelj, diseminator i koordinator sustava službene statistike Republike Hrvatske i njegov glavni predstavnik pred europskim i međunarodnim tijelima nadležnima za statistiku te kontaktna točka za Komisiju (Eurostat) u vezi s pitanjima službene statistike u smislu odredbe članka 5. stavka 1. Uredbe (EZ) br. 223/2009. Radom Državnog zavoda za statistiku upravlja glavni ravnatelj (u daljnjem tekstu: glavni ravnatelj Zavoda) koji je rukovodeći državni službenik, kojeg imenuje i razrješuje Vlada Republike Hrvatske, na prijedlog predsjednika Vlade, na temelju provedenoga javnog natječaja, na razdoblje od pet godina.

Člankom 14. stavkom 1. podstavkom ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova **niti obavljati poslove upravljanja u poslovnim subjektima**.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti u smislu navedenog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom gore navedenog, Povjerenstvo utvrđuje kako su svi subjekti koje dužnosnik navodi u zahtjevu za davanjem mišljenja pravne osobe, odnosno da su, sukladno članku 4. stavku 4. ZSSI-a, poslovni subjekti u smislu odredbi ZSSI-a. Stoga dužnosnik, na temelju članka 14. stavka 1. ZSSI-a u vezi s člankom 20. stavkom 3. ZSSI-a, u razdoblju dvanaest mjeseci od dana prestanka obnašanja dužnosti državnog tajnika u Ministarstvu gospodarstva i održivog razvoja ne može obavljati poslove upravljanja u tim subjektima. Napominje se pritom i kako obnašanje nekih dužnosti u spomenutim subjektima predstavlja obnašanje dužnosti na temelju kojih se, sukladno članku 3. ZSSI-a, predmetne osobe smatraju dužnosnicima u smislu ZSSI-a.

Međutim, budući da dužnosnik Mario Antonić ne specificira za koje radno mjesto bi se prijavio, već je zahtjev za mišljenjem postavljen načelno, u odnosu na veći broj subjekata, koji svaki pojedinačno ima drugačije ustrojstvo i oblik, dužnosnik se upućuje, da u cilju izbjegavanja moguće povrede odredbi ZSSI-a, u trenutku kada se namjerava prijaviti na konkretan natječaj za stupanje u radni odnos zatraži mišljenje Povjerenstva. U tom zahtjevu dužnosnik bi trebao specificirati u kojem se tijelu namjerava prijaviti na natječaj za zapošljavanje i za koje radno mjesto, kako bi Povjerenstvo dalo mišljenje za tu konkretnu situaciju.

Ukazuje se dužnosniku i na odredbu članka 20. stavka 1., 2. i 4. ZSSI-a. Naime, dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Navedena pravna osoba ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama navedenog članka. Stavkom 4. propisano je da Povjerenstvo u navedenom slučaju može iznimno dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Mario Antonić, osobnom dostavom
2. Objava na internetskoj stranici Povjerenstva
3. Pismohrana